དུས་ཡུན་རིང་པོའི་འབྲོག་པའི་འཚོ་བའི་ཁྲོད་ནས།སོག་རིགས་མི་དམངས་ཀྱིས་ནམ་རྒྱུན་ཤིན་ཏུ་རྩུབ་པའི་རང་བྱུང་གི་ཁོར་ཡུག་ལ་གདོང་གཏད་དགོས།དེ་དང་བསྟུན་ནས་སོག་རིགས་མི་དམངས་ཀྱིས་དེ་ལ་དེ་བསྟུན་གྱིས་བཟའ་བཏུང་བསྟེན་ཐབས་དང་ལུས་ཁམས་གསོ་ཐབས་ཀྱི་ཉམས་མྱོང་བསགས་ཡོད་པ་རེད།ནད་ལ་སྔ་བ་མ་ཞུ་བ་དང་སྨན་ལ་སྔ་བ་ཆུ་ཁོལ་ཞེས་པ་ལྟར།སོག་པོས་འོ་མའི་རིགས་དང་ཤ་རིགས།རུས་ཐང་སོགས་བསྟེན་པ་ལེགས་ན་ལུས་ཕུང་གསོ་བ་དང་སྟོབས་འཕེལ་བ།ནད་འགོག་པ་དང་བཅོ་བའི་ནུས་པ་ཐོན་པར་འདོད།སོག་སྨན་གྱི་བཟའ་བཏུང་ལས་རྟ་ཡི་འོ་མའི་ཞོ་ནི་ལུས་ཀྱི་བདེ་ཐང་ལ་ཤིན་ཏུ་ཕན་པ་ཞིག་ཡིན་ལ།དེའི་ནང་དུ་འཚོ་རྒྱུ་དང་ཚད་ཉུང་མ་རྒྱུ།ཨན་གཞི་སྐྱུར་སོགས་འཚོ་བཅུད་ཕུན་སུམ་ཚོགས་པ་འདུ་བས།ལུས་གསོ་སྨན་བཅོས་ཀྱི་ནུས་པ་དང་ལྡན།ཞིབ་འཇུག་བྱས་པ་ལྟར་ན།རྟ་ཡི་འོ་ཞོ་ནི་ཁྲག་ཤེད་མཐོ་བ་དང་སྙིང་ནད།ཞ་རེངས།གློ་གཅོང་།ཕོ་ནད།རྒྱུ་སོར་བཅུ་གཉིས་ལ་རྨ་བརྡོལ་བ།ལོང་ཚད།ལོང་གཅོང་།གཅིན་སྙིའི་ནད་སོགས་སྔོན་འགོག་དང་སྨན་བཅོས་ཐད་ནུས་པ་ཤིན་ཏུ་མངོན་གསལ་ལྡན།འོ་ཇ་ནི་སོག་རིགས་ཆེས་དགའ་བའི་སྲོལ་རྒྱུན་གྱི་བཏུང་བ་ཞིག་ཡིན།འབྲོག་པ་རྣམས་ཀྱིས་འོ་ཇ་འཐུང་སྐབས།ད་དུང་འབྲས་བརྔོས་མ་དང་མར།ཤ་སོགས་བཟའ་ལ།དེ་ལས་ཕོ་བའི་མེ་དྲོད་བསྐྱེད་པར་མ་ཟད་གྲང་ངར་འགོག་ཐུབ།ད་དུང་ཟས་འཇུ་བར་བྱེད་པ་དང་སྔོ་ཚོད་བཟའ་མི་ཐུབ་པ་ལས་ཆད་པའི་འཚོ་རྒྱུ་ཡང་ཁ་གསབ་བྱེད་ཐུབ།